Proteas wen reeks getooi in swartFoto: Twitter. Die Suid-Afrikaanse vrouekrieketspan was gister in swart vir hul wedstryd teen Pakistan in Durban getooi. Die Black Day-inisiatief is van stapel gestuur om op ’n sigbare wyse protes teen geslagsgebaseerde geweld aan te teken. Faf du Plessis het ook die inisiatief vanuit Asië ondersteun waar die Protea-manspan vir die eerste toets teen Pakistan voorberei. “Dit is baie belangrik dat ons mense bewus maak van die kwessie. Hoe meer jy daaroor praat, hoe meer geskok is jy oor wat aangaan,” het Du Plessis gesê. Verskeie nuusblaaie het reeds vantevore aangedui dat Suid-Afrika een van die hoogste verkragtingsyfers ter wêreld het. Op die speelveld het Marizanne Kapp se veelsydigheid egter gesorg dat die tuisspan die tweede kragmeting in die reeks met 13 lopies gewen het. Sodoende geniet die Proteas nou ’n voorsprong van 2 – 0 in die reeks van drie wedstryde nadat hulle in die eerste kragmeting met drie lopies baas was. Die Suid-Afrikaners het eerste gekolf en Kapp se onoorwonne 68 het gesorg dat hulle 252/7 in hul toegelate 50 boulbeurte aangeteken het. Haar beurt het 11 grenshoue ingesluit en sy het gesorg dat die tuisspan 53 lopies van hul beurt se laaste vyf boulbeurte gemoker het. Daarna het sy drie paaltjies geneem om die besoekers tot 239/8 te beperk. “Dinge het vandag net reg uitgewerk. Oor die afgelope jaar het ek my kolfwerk meer ernstig begin opneem en ek wou myself meer geleenthede aan die einde van die beurt gegee het,” het Kapp gesê. Die laaste wedstryd van die eendagreeks word Dinsdag ook in Durban beslis, waarna drie T20-wedstryde in dieselfde stad gespeel sal word. #BlackDay has arrived, join your #MomentumProteas in black as we take a stance together to #EndGBV. ???? Watch the match on SuperSport 212 ???? Ball by Ball https://t.co/hR99zoBJ7N #SAvPAK #AlwaysRising@Momentum_za pic.twitter.com/5EFmskGMmA — Cricket South Africa (@OfficialCSA) January 23, 2021